Henricus, Senonensis archiepiscopus, notum fieri volumus cunctis presentibus et futuris quod venerabilis Hugo, Autissiodorensis episcopus, et cum eo Bernardus Clare Vallis et Guichardus Pontiniacensis abbates, sancti et religiosi viri, a nobis petierunt ut Guichardo, Pontiniaci [fº 9 vº, 1er col.] abbati, et monachis ibidem Deo servientibus usum nemorum nostrorum, ubi per Hotam extenduntur, habere permitteremus. Quorum petitioni, tum propter quasi cogentem postulantium sanctitatem, tum rei ipsius propter justam necessitatem, assensum prebuimus, scientes quoniam illud quod scriptum est: Beneficite eis qui nos oderint, nondum attendunt qui se diligentibus et eis maxime qui se pro suis et fratrum ignorantiis affligentes in corde contrito et spiritu contribulato dignum Deo sacrificium offerunt, beneficia sua non largiuntur. Eapropter ego Henricus, Senonensis archiepiscopus, dono imperpetuum Guichardo abbati et fratribus Pontiniaci eorumque animalibus universalem usum nemorum nostrorum, ubicumque per Hotam extenduntur. Quod ut ratum cunctis diebus et inconcussum permaneat, litteris assignare et sigilli nostri impresso munimine corroborare curavimus. Actum Senonis, anno ab Incarnatione Domini Mº Cº XXXº IXº, indictione II, concurrentibus VI. Signum Teobaudi archidiaconi. - Signum Symonis, archidiaconi Gastinensis. - Signum Anselli archidiaconi. - Signum Symonis, Pruvinensis archidiaconi. - Signum Symonis, Stampensis archidiaconi. Leobaudus, (blanc) capellanus, (blanc) scripsit.